**HEA EESKUJU**

**OTT KATTEL**

Jüri Gümnaasium

Ott on Jüri Gümnaasiumi 11. Klassi õpilane ning silmapaistev ja aktiivne vallakodanik. Ott paistab eakaaslaste hulgast silma oma mitmekülgsusega. Võrdselt hästi tuleb tal välja kooliürituste õhtujuhtimine, osalemine Noorkotkaste tegevuses, basskitarri mängimine ja kooliained. Samuti on ta sügavalt huvitatud foto- ja videograafia, millele ta oma huvialadest enim aega ka pühendab. Just fotograafina ja videote valmistajana on Ott palju vabatahtlikuna kaasa löönud, pildistades ja filmides erinevaid Rae valla üritusi (vallvanema vastuvõtud, jaanipäev, erinevad noorteüritused jne).

Rae Kultuurikeskuse hallatavas Rae Koolimajas Vaskjalas on käima pandud loomeresidentuur, kus Ott on saanud võimaluse tutvuda erinevate professionaalsete kunstnike, foto- ja videograafidega. Seal sai ta võimaluse ka ise vabatahtlikuna fotondusega seotud ringe läbi viia. Ott jagab oma teadmisi suure hea meelega. Mitmed Oti sõbrad ja klassikaaslased on hakanud tundma huvi tema tegemiste vastu, nähes kui pühendunult ta asjadega tegeleb.

Tänu aktiivsele loomeresidentuuris kaasalöömisele kutsuti Otti Soome Tampere Camera Fair' ile. Kutsuja oli Tapio Haapalahti, kes oli möödunud talvel Vaskjalas loomeresidentuuris tegutsemas.

Sel aastal toimus Raes esimest korda noortevahetus, kus osalesid Portugali ning Rae valla noored. Üks osalejatest oli ka Ott. Kuna Rae valla noortekeskused on väga väikesed, siis vanemad (14+) noored tunnevad, et neil ei ole kohta, kus sõpradega aega veeta. Vallavalitsus, kultuurikeskus ja noortekeskus pakkusid omalt poolt ruumi kultuurikeskuses, kuhu luua äge keskkond vanematele noortele. Pärast noortevahetust tuli noortel idee luua õpilasfirma ning hakata ka kohvikut pidama. Õpilasfirma lõid Peetri Kooli noored, aga Otil on väga suur osa seal toimuvate ürituste sisu loomisel. Peale selle, et see on ruum, kus lihtsalt sõpradega aega veeta, toimuvad seal ka regulaarselt toredad üritused ja kontserdid noortelt noortele.

Peale kõige selle on Ott isiksuselt üdini hea südamega, siiras ning lahke inimene. Ta on alati vastutulelik ja abivalmis. Oti peale saab alati kindel olla, kui ta on oma lubaduse andnud. 2018. aasta kevadel valiti Ott Rae valla ettevõtlikuks nooreks. Ott osales koos oma kaaslastega 2017. aastal TTÜ Ameerika keskuse poolt korraldatud 1-minuti video võistlusest "America on my mind". Poiste video sai ära märgitud tiitlitega special jury prize ning special American space prize. Tema fotod said auhinnatud Rae valla fotokonkrusi vaba teema kategoorias.

2017. aasta kevadel lavastas ja filmis Ott oma kooli lahtiste uste päeva reklaamiks kooli tutvustava video, samuti olid tema filmitud ja töödeldud Rae valla hariduskonverentsi tarbeks salvestatud Jüri Gümnaasiumi põhikooli näiteringi videoklipid „Kilplastest“.

Ott osales oma videoklipiga Rae valla kultuurimängude raames toimunud videoklipi konkursil, mille žüriis olnud filmirežissöör Triin Ruumet pidas Oti klippi kõigi 14 esitatud töö hulgast esikoha vääriliseks.

Ott panustab vabatahtlikult kogukonna tegevustesse, viies läbi fotonduse ringe Vaskjala loomeresidentuuris, aidates kaasa Rae Noortekohviku töös ning läbi kaamerasilma jäädvustades erinevaid valla üritusi. Loomeresidentuuri töötubadesse on oodatud kõik valla inimesed. Samuti noortekohvikusse on oodatud kõik 14+ noored. Eelmisel noortekohviku üritusel oli kohal täismaja inimesi ning suur osa neist oligi Oti kaasatud. Ott ei suru kunagi kellelegi midagi peale, on alati austusväärne ning sõbralik. Ilmselt ka sellepärast tema eakaaslased ühinevad temaga suure hea meelega.

Ka koolis läheb Otil hästi. Tihti võtab ta osa erinevatest olümpiaadidest. Ka õpetajad kiidavad Otti kui töökat ning sõbralikku noormeest. Ott on eeskujuks nii oma sõbraliku ja empaatilise loomu poolest kui ka enda pühendumuse ja töötahte poolest. Ta on leidnud endale fotograafia näol miski, mis tema südames leegi põlema paneb ning ta pole kade oma teadmisi ka teistega jagamast. Selle aasta lõpus hakkab Vaskjala Külaselts (Oti kodukoht) Oti eestvedamisel läbi viima multimeedia laborit suunatud noortele vanuses 14-26. Kuskil mujal Rae vallas pole sellega enne olnud võimalik tegeleda.

Ott tegeleb vabal ajal foto- ja videograafiaga, mängib basskitarri ning võtab osa Noorkotkaste tegevusest. Suurima saavutusena võib kindlasti välja tuua osalemise analoogfotograafia messil Tamperes, Soomes, kuhu teda kutsus Tampere Ülikooli õppejõud Tapio Haapalahti. Samuti Oti panus Rae Noortekohviku avamisse. Sealse ruumi sisustuse korraldamisega ning ka ürituste sisulise korraldamisega. Kindlasti võib tema saavutuseks lugeda ka Vasjkala multimeedia labori loomist.

Peale kõige eelnimetatud silmnähtavate saavutuste pole Ott muutunud ülbeks ega uhkeks, ta on endiselt see siiras ja sõbralik noormees, kes on eeskujuks nii eakaaslastele kui ka noorematele ja vanematele inimestele.

HEA EESKUJU ESITAJA

Mari-Liis Paekivi

Ott õpib Jüri Gümnaasiumi 11.a klassis ja ta on kindlasti meie kooli HEA EESKUJU! Soovime teda tutvustada ka teistele. Pealtnäha tagasihoidlik Ott paistab eakaaslaste hulgast silma oma mitmekülgsusega. Küll võib näha teda koolipeol õhtut juhtimas või bändis basskitarri mängimas, vabariiklikul keemiaviktoriinil või hoopiski Noorkotkaste ridades Kaitseliidu rivistustel marssimas. Oti kohta peab 100% paika ütlus - kes teeb, see jõuab!

Kõige sagedamini vaatab ta aga oma elu ja ilma läbi foto- või videokaamerasilma ning jäädvustab seda, mis meie ümber toimub. Kaamera on tema igapäevaseks kaaslaseks. Tema kreatiivsus ja kirg valdkonna vastu - see on tuntav kõigis tema ettevõtmistes.

Ott on abivalmis, tähelepanelik ja alati valmis panustama ja andma endast maksimum. Tänu tema järjekindlusele ja põhjalikkusele ei jää ükski alustatud tegevus poolikuks. Ta on äärmiselt arukas, koostööaldis noormees, kes mõtleb iga idee puhul kaasa ja on võimalusel valmis panustama. Oti iseteadlikkus ja kogemus oma tegevuses hämmastab vahel nii mõndagi täiskasvanut.

Ott panustab rohkesti kooliellu ja praeguseks teab teda nii suur kui väike, sest teda on nähtud mikrofoni või fotoaparaadiga igal üritustel. Väikeste jaoks on ta nagu suur ja sõbralik vend, kes üritustel pilte klõpsib. Ka kogukonnatasandil on Ott juba teada tuntud tegelane. Ta on fotograafiks olnud väga paljudel Rae Kultuurikeskuse sündmustel ja teeb seda ka edaspidi. Samuti osaleb Ott aktiivselt Vaskjala Loomeresidentuuris toimuvates töötubades ning on tänu sellele omandanud teadmisi ka analoogotograafiast. Läbi erinevate juhuste õnnestus Otil osaleda 2018.aasta suvel Soomes fotograafia festivalil. Selle aastal teeb ta midagi ka päris ise - juhendab Vaskjala Loomeresidentuuris multimeediaringi. Uskuge või mitte, aga kõigi oma hobide kõrvalt on Ott igati tubli ka õppetegevuses. Kohusetundlikkus ja tasakaalukus ei luba tal õppetööd unarusse jätta. Ott on hinnatud kaasalane klassis, kogu kooliperes ja igati eeskujuks meile kõigile.

Oti vaba aeg on igakülgselt sisustatud. Tema hea silm, siiras ja sügav huvi foto/filmivaldkonna vastu ei luba tal niisama käed rüpes istuda vaid innustavad edasi püüdlema uute väljakutsete poole. Teda on märgatud koolis ja kogukonnas.

Allpool on välja toodud mõned tegevused, mis iseloomustab tema pühendumust fotole/filmile.

2017.a osales Ott koos oma kaaslastega TTÜ Ameerika keskuse poolt korraldatud 1-minuti video võistlusel "American on my mind". Poiste video sai ära märgitud tiitliga special jury price ning special American space prize. Samuti on Ott lavastanud ja filminud erinevaid videoid koolis, nt kooli lahtiste uste päeva reklaamiks ja kooli tutvustava video. Rae valla kultuurimängudel sai Oti videoklipp esikoha. Oti fotod on auhinnatud Rae valla fotokonkursi vaba teema kategoorias. 2018.a - tiitel "Rae valla ettevõtlik noor" Ott oskab näha võimalusi - ta haarab nendest kinni ja järgneb oma unistustele!

HEA EESKUJU ESITAJA

Annelore Hirschon